
	  Тема: Графика,орфография. Графика һәм орфография турында гомуми мәгълүмат.
Максат:
1)Фонетика, орфография темасы буенча төпле белем үзләштерү.
 2)Алган белемнәрне ныгыту, системага салу.
3)Туган җиргә мәхәббәт тәрбияләү, табигатькә сакчыл карашлы булырга өйрәтү.
Җиһазлау: компьютер, карточкалар, тест биремнәре, алфавит, презентация.
Дәрес барышы:
I. Оештыру өлеше.
 Исәнләшү.
-Исәнмесез! Хәерле көн,  укучылар! 
- Укучылар,  һава торышы нинди бүген?.....Кәефләрегез ничек?.... Авырмыйсызмы?.... Ә хәзер бер-берегезгә елмаеп карап,  сәлам бирегез.
-Укучылар, бүген без сезнең белән сәяхәткә чыгабыз. Сәяхәтебез гади түгел. Без, поездга утырып, “Графика һәм орфография дөньясына” юл тотарбыз.(слайд 2) Юлга чыгар алдыннан, әйдәгез, юл йөрү кагыйдәләрен искә төшереп алыйк.(слайд 3)
1нче кагыйдә- Шауламаска.
2нче кагыйдә- Иптәшләреңне бүлдермә, тыңлап бетер.
3нче кагыйдә- Җавабың төгәл һәм аңлаешлы булсын.
4 нче кагыйдә- Җавап биргәнче,  башта фикереңне тупла, аннан соң гына җавап бир.
-Укучылар, бүгенге сәяхәтебезнең максатлары (слайд 4):
 1)Фонетика, орфография темасы буенча төпле белем үзләштерү;
 2)Алган белемебезне ныгыту, системага салу, ныгыту күнегүләре эшләү;
3)Туган җиребезне яратырга, табигатькә сакчыл карашлы булырга өйрәнербез.
- Ә хәзер, әйдәгез, поездга билетлар сатып алыйк. Билетлар гади генә түгел, анда сораулар язылган. Бу сораулар узган темаларга кагылышлы. Җавап биргәннән соң билет алып, поездга утырып, юлыгызны дәвам итә аласыз. (слайд 5)
1.Нәрсә ул интонация?
2.Интонация нинди төп өлешләргә бүленә?
3.Фонетика бүлеге нәрсәләрне өйрәнә?
4.Пауза нәрсә ул?
- Хәерле сәгатьтә, хөрмәтле кечкенә пассажирлар! Кулларыгызда билетлар. Сезнең өчен бу сәяхәт кызыклы, файдалы һәм эшлекле булсын!
Юлыбызны дәвам итеп,без сезнең белән “Графика аланына” килеп җиттек. (слайд 6) Алан бик кызыклы, аны белү өчен  безгә графиканың нәрсәне аңлатуын белергә кирәк. 
· Нәрсә соң ул графика?
Графика (грекча “графо” язам дигән сүз) - сөйләм авазларының язуда бирелү  ысулларын өйрәнүче өлкә. Телдәге авазлар шартлы график билгеләр - хәрефләр белән күрсәтелә. Татар алфавитында 38 хәреф бар. Шуларның 9ы- сузык аваз хәрефләре, 3 хәреф - я,ю,е- икешәр авазны белгертә, 26 тартык аваз хәрефе бар. Язу- телнең график формасы, ул аралашу өчен гаять әһәмиятле корал булып тора. 
· Укучылар,  әйдәгез шушы матур аланга (рәсемгә) күз салыйк. (слайд 7)
 Сезнең максат:  рәсемгә кагылышлы сүзләрне язарга һәм язылышларын аңлатырга. Биремнәрне тәмамлау белән икенче тукталышка юл алырбыз, шуның өчен эшне тизрәк һәм дөрес башкарырга тырышыгыз.(Укучылар биремне үтиләр).
Поездларга утырып, юлны дәвам итеп, “Орфография аланына” юнәләбез . Менә килеп тә җиттек. (слайд 8)
· Ә нәрсә соң ул орфография?
Орфография- язу теленең тәртипкә салынган кагыйдәләрен, дөрес язу юлларын үз эченә ала.

· Кайсыгыз ромашка чәчәген ярата? Бәлки, файдалы үзенчәлекләрен дә беләсездер? Ә хәзер әйдәгез, аланнан  ромашкалар җыябыз. Ромашкалар гади түгел, аларның таҗына  сүзләр язылган. Сез бу сүзләрнең төшеп калган хәрефләрен табып язарга тиеш. (сУрәт, офИцер, гомУмән, бОрычлы, көлкЕ, фәкАть, ятЬмә, велосИпед, тәВәккәл, зәвЫк, борЫлыш) 
( Һәр укучы икешәр таҗ ала. Таҗларда сүзләр язылган. Укучылар таҗлардагы сүзләрнең язылышын аңлаталар)
Сәяхәтебез ахырына якынлашып килә. Менә “Алфавит аланы”на да килеп җиттек. (слайд 10)  Ләкин аланга керү юлы бик чуалчык. Аланга кергәндә без тагын үз белемнәребезне тикшереп карарга тиеш. Моның өчен, схемадагы хәрефләрне алфавит тәртибендә дөрес итеп атарга кирәк. Үткән юлыбызны уклар белән күрсәтә барырбыз.

Укучылар, без максатыбызга ирештек. Ләкин сәяхәт вакытында алган белемнәребезне күрсәтми булдыра алмыйбыз. Без сәяхәттә нәрсәләр күрдек, нәрсәләргә игътибар иттек икән. Хәзер шуны тикшереп карыйк.

· Нәрсә ул алфавит? (Хәрефләрнең кабул ителгән тәртиптә урнаштырылуы алфавит дип атала) (слайд 11)
Укытучы алфавитны укый.
-Татар алфавитында ничә хәреф бар?

Балалар, әйтегез әле һәр очракта да  авазлар белән хәрефләр туры киләме? (слайд 12)
Бала- 4 аваз, 4 хәреф
Нәкъ- 3 аваз, 4 хәреф
Ел-3 аваз, 2 хәреф
Яшь- 3 аваз, 3 хәреф.
 
6. Йомгаклау(слайд 13)
-Укучылар, бүген без нинди яңа белемнәр үзләштердек?
-Алфавитта хәрефләр белән авазлар арасында аерма бармы?
7.Өй эше. (слайд 14) Алфавитны  һәм кагыйдәләрне ятларга, 5 җөмлә язарга, тикшерү эшенә әзерләнергә.
8.Билгеләр кую.

